Општинска управа Општине Горњи Милановац, на основу члана 3. Одлуке о начину одређивања мртвозорника и утврђивању смрти лица умрлих изван здравствене установе на територији општине Горњи Милановац (“Службени гласник општине Горњи Милановац“ број 19/2018) и члана 72. Статута Општине Горњи Милановац (“Службени гласник општине Горњи Милановац“ број 3/2019), расписује:

ЈАВНИ КОНКУРС

**за избор доктора медицине за стручно утврђивање**

**времена и узрока смрти лица умрлих изван здравствене установе**

**на територији општине Горњи Милановац**

**I -** Расписује се јавни оглас за избор до 15 доктора медицине за стручно утврђивање времена и узрока смрти лица умрлих изван здравствене установе за територију општине Горњи Милановац (у даљем тексту: мртвозорника), на период од годину дана.

**II -** Мртвозорник обавља непосредан преглед лица умрлих изван здравствене установе за целокупну територију општине Горњи Милановац, према територијалном и временском распореду који одређује Општинска управа, утврђује време и узрок смрти и издаје потврде о смрти, у складу са законом и Одлуком о начину одређивања мртвозорника и утврђивању смрти лица умрлих изван здравствене установе на територији општине Горњи Милановац (“Службени гласник општине Горњи Милановац“, број 19/2018).

**III -** Право учешћа на јавном огласу имају лица која кумулативно испуњавају следеће услове:

* завршен медицински факултет;
* положен стручни испит за рад на пословима доктора медицине;
* остварено искуство на пословима доктора медицине од најмање годину дана;
* пребивалиште на територији општине Горњи Милановац.

**IV -** Уз попуњен образац пријаве на јавни оглас кандидат доставља и следеће доказе:

1. оверену фотокопију дипломе о завршеном факултету;
2. оверену фотокопију уверења о положеном стручном испиту,
3. оверену фотокопију дозволе за рад – лиценце издате од надлежне коморе (ако је кандидат у радном односу) или фотокопију решења о упису у комору (ако кандидат није у радном односу);
4. доказ о радном искуству на пословима доктора медицине (оригинал или оверена копија уговора или решења о обављању послова, односно оригинал потврде или уверења издатих од послодавца са ближим описом послова које је лице обављало);
5. уверење о пребивалишту;

**Сваки кандидат** може изабрати опцију на обрасцу пријаве да овласти Општинску управу да, у складу са Законом о општем управном поступку, изврши увид, прибави и обради личне податке о чињеницама о којима се води службена евиденција неопходне за одлучивање, односно податке о пребивалишту (тачка 5.)

**Ако је подносилац пријаве лице које актуелно обавља дужност лекара мртвозорника на територији општине Горњи Милановац доставља само доказе из тачке 4. и 5.** (потврду о годинама радног искуства на пословима дотора медицине и уверење о пребивалишту). Изузетно, уколико је лиценца за рад која је предата по претходном конкурсу истекла, дужно је да достави и оверену фотокопију важеће лиценце (тачка 3).

**V** - Рок за подношење пријава на јавни оглас је **15 дана** и почиње да тече наредног дана од дана објављивања јавног огласа у недељном листу Чачански глас.

Својеручно потписана пријава са доказима о испуњености услова подноси се непосредно на јединственом управном месту Општинске управе или поштом на адресу: „Општинска управа, Таковска 2, Горњи Милановац, са назнаком „Пријава на јавни оглас за избор мртвозорника: НЕ ОТВАРАТИ“.

Неблаговремене, непотпуне и неразумљиве пријаве неће бити предмет разматрања.

**VI** – Уколико на конкурс пристигне више од 15 пријава врши се рангирање подносилаца применом следећих критеријума:

1. дужина укупног радног искуства у области здравствене заштите;
2. висина просечне оцене на студијама и
3. дужина студирања.

Уколико након спроведеног поступка оцењивања приложене документације, поједини кандидати буду подједнако рангирани, Комисија ће са сваким од наведених кандидата обавити усмену проверу и дати оцену:

* познавања области утврђивања времена и узрока смрти и обдукције умрлих лица у складу са Законом о здравственој заштити и Одлуком о утврђивању времена и узрока смрти лица умрлих изван здравствене установе на територији општине Горњи Милановац
* познавања области попуњавања и достављања потврде о смрти, као и матичних књига умрлих у складу са Законом о матичним књигама и Правилником о поступку издавања потврде о смрти и обрасцу потврде о смрти.

Комисија оцењује сваког кандидата понаособ, оценом од 1 до 5. Питања која ће бити постављена кандидатима се унапред припремају иста су за све кандидате и постављају се сваком по истом редоследу, а у случају потребе за додатним појашњењем, у току разговора, могу бити постављена додатна питања.

О датуму, времену и месту обављања усмене провере, Комисија обавештава кандидате благовремено, најкасније пет дана раније, у писаном облику.

**VII -** Општинско веће ће, на основу мишљења и предлога Комисије за спровођење јавног огласа за одређивање мртвозорника, одредити листу мртвозорника.

**VIII -** Лекари – мртвозорници који су у ранијем периоду одређени за мртвозорнике обављају дужност до одређивања мртвозорника по овом Конкурсу, с тим што мртвозорници који буду одређени решењем Већа на основу овог Конкурса, ступају на дужност најраније почев од 05.09.2021. године.

**IX -** Пријаве на јавни оглас са достављеном документацијом не враћају се подносиоцима пријава, већ остају у документацији Комисије за спровођење јавног огласа за одређивање мртвозорника.

**X –** Сви изрази који су у овом Конкурсу употребљени у мушком роду односе се подједнако, без дискриминације на особе женског пола.

**ОПШТИНСКА УПРАВА ОПШТИНЕ ГОРЊИ МИЛАНОВАЦ**

**бр.4-55-5/2021 од 25.06.2021. године**